Hierdie laaste jaarweek in Israel se heilsgeskiedenis tussen die Babiloniese ballingskap en die bedeling van geregtigheid gedurende die regering van die Messias, sal nét so letterlik as die eerste 69 jaarweke vervul word. Dit sal wêreldwyd ‘n tyd van groot rampe en goddelike oordele wees, wat na die wederkoms van die Messias sal lei. In hierdie tyd sal die lotgevalle van Israel en die nasies finaal bepaal word. ‘n Oorblyfsel van Israel en die nasies sal gered word, maar die meerderheid sal tot hulle eie verderf en ondergang ‘n verbond met die valse messias (die Antichris) sluit.
Soos in Wêreldoorlog II, sal ‘n volksmoord in die tweede helfte van die verdrukking teen die Jode gepleeg word – dit is in die 3½ jaar periode wat as “die groot verdrukking” of “die tyd van benoudheid vir Jakob” bekend staan (Jer. 30:7). Die ware Messias het hierdie tyd van groot benoudheid in sy profetiese rede beskryf: “Wanneer julle dan die gruwel van die verwoesting, waarvan gespreek is deur die profeet Daniël, sien staan in die heiligdom... dan moet die wat in Judea is na die berge vlug... Want dan sal daar groot verdrukking wees soos daar van die begin van die wêreld af tot nou toe nie gewees het en ook nooit sal wees nie” (Matt. 24:15-21).
Hierdie duidelike profesie deur die Messias oor die eindtyd is ‘n onweerlegbare bewys van die feit dat Daniël se profesieë nie almal in Ou Testamentiese tye vervul is nie. Daniël verwys ook in sy profesieë oor die eindtyd na die donker dae van die komende verdrukking onder die Antichris se leiding: “En deur hom sal leërs op die been gebring word en die heiligdom, die vesting, ontheilig, en hulle sal die voortdurende offer afskaf en die ontsettende gruwel opstel” (Dan. 11:31).
Tydens die hoogtepunt van die groot verdrukking sal die Messias kom: “En dadelik ná die verdrukking van daardie dae sal die son verduister word, en die maan sal sy glans nie gee nie, en die sterre sal van die hemel val, en die kragte van die hemele sal geskud word. En dan sal die teken van die Seun van die mens in die hemel verskyn, en dan sal al die stamme van die aarde rou bedryf en die Seun van die mens sien kom op die wolke van die hemel met groot krag en heerlikheid” (Matt. 24:29-30). “In dié dag sal sy voete staan op die Olyfberg wat voor Jerusalem lê, aan die oostekant” (Sag. 14:4). Christus sal dan die valse messias, die valse profeet en hulle leërs verdelg (Op. 19:19-21).
‘n Verdere 45 dae sal deur die bruilofsmaal van die Lam, die herstel van die troon van Dawid in Jerusalem en die oordeel oor die nasies in beslag geneem word (Op. 19:7-9; Hand. 15:16-17; Matt. 25:31-32). Wanneer die Messiasryk formeel begin, sal 1335 dae verstryk het sedert die aanvang van die valse Messias se skrikbewind toe sy afgodsbeeld in die tempel opgerig is. Jode wat hierdie verskriklike tyd oorleef, sal ná die 1260 dae van die groot verdrukking die koms van die Messias aanskou. Ná 1290 dae sal hulle geestelik met Hom versoen wees, en ná 1335 dae sal hulle die beloofde ryk van die Messias binnegaan. Dan sal ewige geregtigheid vir hulle as volk van God aanbreek terwyl die Messias uit Jerusalem regeer (Jes. 2:2-4).
Indien al hierdie tekens beoordeel word binne die raamwerk van ‘n laaste geslag wat duidelik deur die Here Jesus self beskryf is, dan het ons uit onlangse gebeure meer as genoeg getuienis dat die wêreld op ‘n tyd van ongekende rampe afstuur – sommige van hulle mensgemaak, terwyl ander deur ‘n goddelike skudding van die natuur se kragte veroorsaak sal word. Die erns van die komende verdrukking as God se oordele oor die goddeloses, word met die groot katastrofes vergelyk wat in die tyd Noag en Lot voorgekom het (Luk. 17:26-30). Soos in daardie vroeë tye, word gelowiges weer ernstig gewaarsku om vir ‘n ontruiming van die gebied van goddelike oordele gereed te maak – in hierdie geval ver weg van die planeet aarde af, wat in sy geheel getref sal word.
Ons weet vir seker dat ons in ‘n gevorderde stadium van die laaste geslag is, waarvan Jesus Christus gesê het: “Voorwaar Ek sê vir julle, hierdie geslag sal sekerlik nie verbygaan voordat alles gebeur het nie” (Luk. 21:32). Die Here sal nie na ‘n geslag verwys waarvan ons die beginpunt nie uit sy Woord kan bepaal nie. Ons moet nie nalaat om op die tekens van die tye ag te slaan nie: “Wanneer julle ‘n wolk in die weste sien opkom, sê julle dadelik: Daar kom reën! en dit gebeur ook. En wanneer julle die suidewind sien waai, sê julle: Dit sal gloeiend warm wees! en dit gebeur. Geveinsdes, die voorkoms van die aarde en die lug weet julle te beoordeel, maar hoe is dit dat julle hierdie tyd nie kan beoordeel nie? (Luk. 12:54-56). Net so seker as wat die westewind in Israel vogtige lug van die Middellandse See af inbring, en die suidewind hitte van die Negef-woestyn af inwaai, is die huidige tekens in die wêreld ‘n voorspel tot die tyd van groot rampe en oordele wat vir die hele wêreld voorspel is.
Indien jy ongered is, het jy alle rede om diep bekommerd te wees, en selfs te wanhoop, omdat daar menslik gesproke geen manier is om die komende oordele oor die sondaars te ontvlug nie. Indien jy egter die Here Jesus as jou Verlosser aangeneem het, sal jy nie in die oordele oor die goddeloses kom nie (Joh. 5:24; Rom. 8:1). In plaas daarvan sal jy vir die hemelse Bruidegom wag wat ons van die toekomstige toorn sal verlos (1 Thess. 1:10), “want God het ons nie bestem tot toorn nie, maar om die saligheid te verkry deur onse Here Jesus Christus” (1 Thess. 5:9).